Papersnake/gushiwen huggingface dataset:
弈棋二首呈任公渐
黄庭坚（宋代）

偶无公事负朝暄，三百枯棋共一樽。
坐隐不知岩穴乐，手谈胜与俗人言。
簿书堆积尘生案，车马淹留客在门。
战胜将骄疑必败，果然终取敌兵翻。

偶无公事客休时，席上谈兵校两棋。
心似蛛丝游碧落，身如蜩甲化枯枝。
湘东一目诚甘死，天下中分尚可持。
谁谓吾徒犹爱日，参横月落不曾知。
进贤道中
赵师秀（宋代）

半月逢梅雨，初晴客意消。
莺声临野水，松影卧新苗。
少憩休舆卒，闲行过板桥。
平生无饮分，空愧酒旗招。
行香子
王诜（宋代）

金井先秋，梧叶飘黄。几回惊觉梦初长。雨微烟淡。疏雨池塘。渐蓼花明，菱花冷，藕花凉。

幽人已惯，枕单衾冷，任商飚、催换年光。问谁相伴，终日清狂。有竹间风，尊中酒，水边床。
漫作二首
韩偓（唐代）

暑雨洒和气，香风吹日华。瞬龙惊汗漫，翥凤綷云霞。

悬圃珠为树，天池玉作砂。丹霄能几级，何必待乘槎。

黍谷纯阳入，鸾霄瑞彩生。岳灵分正气，仙卫借神兵。

污俗迎风变，虚怀遇物倾。千钧将一羽，轻重在平衡。
应百里李天益来求作奉川十咏似之·岳林
陈著（宋代）

传说当年契此翁，偶然来此笑春风。
忽抛布袋归何处，地下天高一阁空。
将过江题白沙馆
徐铉（宋代）

少长在维扬，依然认故乡。金陵佳丽地，不道少风光。

稍望吴台远，行登楚塞长。殷勤语江岭，归梦莫相妨。
寄吴钤干
高似孙（宋代）

有伟千人杰，能为万里游。
挂帆春北雁，问驿夜惊鸥。
道路空留滞，文章莫暗投。
九疑生雨遍，三峡带寒流。
采药青神观，题诗白帝楼。
乾坤供烂醉，星斗照闲愁。
汉已归萧相，天难寿武侯。
词人头欲雪，壮士泪如秋。
中下犹须策，西南夙倚筹。
有钱书尽买，灭虏志终酬。
猿破高唐梦，龙驯滟澦膛。
行人定安稳，夏近可归不。
方竹杖
范成大（宋代）

竹君个个面团团，此士刚方独凛然。外貌中心俱壁立，任从痴子削教圆。
九日独泛松江一首
王阮（宋代）

松江牢落一舟归，中有人惊岁月违。
太一自期莲叶是，白衣何恨菊花非。
水收四面郊原阔，霜入千山草木稀。
已分沧洲付吾道，便应从此下渔矶。
留客住 子大、聿修、德尹相饯鸳鸯湖上
龚翔麟（清代）

趁春涨。买鸭头、轻帆软橹，锦乡泛宅，来去鸳鸯湖上。

秦淮寸梦催别，又逐梅雨声中穿细浪。诗人携饯，数亭旗堠瓦、挐烟相傍。

留且向。学绣村边，缓斟花酿。笋嫩樱圆，更觅银鳞抛网。

纵少吹香弄蕊，绿暗溪阴，尽堪移画舫。杜鹃啼散，约重寻、红秋菱港。
和黄立轩梅诗十首 其七
萧立之（宋代）

谁折一枝千里信，江南曾寄与人誇。如今不奈城头角，僝僽花神也撒花。
送陈鲁叟使君赴广西漕
刘克庄（宋代）

阖郡留无计，匆匆夺父师。
使君三月政，遗老百年思。
远宦生华发，轻装载旧碑。
海山应有恨，未得谢公诗。
五言赠梅圣俞柑实
沈遘（宋代）

柑实来海滨，万里亦以勤。中州富佳果，乃无一与伦。

荐之君子堂，岂以多为珍。甘滋露欲晞，华色丹犹新。

爱之勿久留，有酒应速宾。
夜泊越州逢北使
沈佺期（唐代）

天地降雷雨，放逐还国都。重以风潮事，年月戒回舻。
容颜荒外老，心想域中愚。憩泊在兹夜，炎云逐斗枢。
䬓䬔萦海若，霹雳耿天吴。鳌抃群岛失，鲸吞众流输。
偶逢金华使，握手泪相濡。饥共噬齐枣，眠共席秦蒲。
既北思攸济，将南睿所图。往来固无咎，何忽惮前桴。
剡纸赠嘉叟以诗为谢次韵
王十朋（宋代）

仁义知君学子舆，岂惟词赋似相如。剡溪百幅敲冰纸，换得临池小草书。
送张将军归东都旧业
权德舆（唐代）

功名不复求，旧业向东周。白草辞边骑，青门别故侯。

摧残宝剑折，羸病绿珠愁。日暮寒风起，犹疑大漠秋。
依韵和齐少卿龙兴寺鸭脚树
梅尧臣（宋代）

百战蟠根地，双阴净梵居。
凌云枝已密，似蹼叶非疏。
影落邻僧院，风摇上客裾。
何当避烦暑，萧洒盖庭除。
古风·蟾蜍薄太清
李白（唐代）

蟾蜍薄太清，蚀此瑶台月。
圆光亏中天，金魄遂沦没。
蝃蝀入紫微，大明夷朝晖。
浮云隔两曜，万象昏阴霏。
萧萧长门宫，昔是今已非。
桂蠹花不实，天霜下严威。
沉叹终永夕，感我涕沾衣。
正月强半梅犹未开黄仲秉作诗嘲之次韵 其二
张栻（宋代）

水边疏影几人知，尚喜诗翁到未迟。怪得寻花心眼别，去年曾赋上林枝。
宿酂侯镇
汪藻（宋代）

微凉初破候虫秋，露草萤光已不流。
搔首与谁论往事，星河无语下城头。
赵宾客生日
杨杰（宋代）

人间爵禄颂公难，自有家传一品官。己亥年生逢己亥，从今甲子别开端。
自永康还连日又告旱恳祈勤恪初四五日再得甘
程公许（宋代）

井花湔手宝香焚，一念何曾隔紫清。
半夜瓦沟飞急响，化工元不吝生成。
赵省斋出示所和天童师偈句亦次其韵
家铉翁（宋代）

邂逅当年盖已倾，重来议论更和平。
何时肆设皋比座，指示五徒衡上星。
宫词 其四十
赵佶（宋代）

四辅爰修拱近畿，得贤分理奠邦维。见为美恶当勤训，每岁皆令近玉墀。
六言
姜特立（宋代）

康乐寻山伐木，子猷爱竹叩门。
我已烟霞痼疾，每逢佳处开樽。
叹流水二首
罗邺（唐代）

人间莫漫悲花落，花落明年依旧开。
却最堪悲是流水，你同人事去无回！

龙跃虬蟠旋作潭，绕红溅绿下东南。
春风散入侯家去，漱齿花前酒半酣。
一斛珠
佚名（宋代）

梅花似雪。赏花记得同欢悦。更阑犹自贪攀折。不怯春寒，须要待明月。
如今月上花争发。疏枝冷蕊对离缺。人心只道花争别。不道人心，不似旧时节。
雪晴
卫宗武（宋代）

岁穷候严沍木石冻欲折。寒云尽四垂。
乾坤清气发。仟人唾珠玉，
琐碎自天落。神功忽收敛，
声光随息绝。暮夜风怒号，
飘泛动几格。老夫卷书生，
灯焰耿明灭。炉存火已微，
瓶罄酒莫索。拥衾作龟缩，
毛骨冷於铁。皓色倏浮窗，
疑雪复疑月。推枕晨启扉，
金乌已赫赫。桃符即换岁，
椒盘行送腊。谁其呼滕六，
为我作三白。
读华严合论偈
董其昌（明代）

帝网明珠遍刹尘，都来当念两言真。华严论主分明举，五十三参钝置人。
绍熙壬子劝耕妙胜四首
陈造（宋代）

桑条麦陇接比邻，社酒家炊丐路人。
风俗尚如它日否，凭谁细问故园春。
游法华寺
李龏（金朝）

野寺寻春春已迟，青山一路鸟空啼。何人为倚东楼柱，可有文词咏碧鸡。
和立春日东风雪意偶作
韦骧（宋代）

紞紞城头五鼓催，东风连夜逐春回。物心方喜寒威改，云色犹将雪意来。

戟户劝农牛破土，琴堂介寿蚁浮醅。何妨盈尺饶嘉瑞，发滞开萌有迅雷。
雨
陈与义（宋代）

忽忽忘年老，悠悠负日长。
小诗妨学道，微雨好烧香。
檐鹊移时立，庭梧满意凉。
此身南复北，仿佛是它乡。
和韩桃源图
王十朋（宋代）

嬴秦斩新开混茫，傲睨前古无虞唐。诗书为灰儒鬼哭，李斯秉笔中书堂。

长城丁壮无还者，送徒更住骊山下。避世高人何所之，出门永与家乡辞。

入山惟恐不深远，岂是得已巢于斯。来时六合为秦室，未省今为何岁日。

吏不到门租不输，子长丁添更何恤。春入山中桃自花，招邀隐侣倾流霞。

男耕女织自婚嫁，派别支分都几家。谁泛渔舟迷处所，山开洞辟闻人语。

乍相惊问卒相欢，设酒烹鸡讲宾主。可怜秦事已茫然，帝业初期万万年。

犹道祖龙长在世，岂知异姓早三传。邻里殷勤争饷馈，人情与世无相异。

未信壶中别有天，却讶身游与梦寐。山花乱眼鸟哀鸣，数日留连喜复惊。

更从洞口寻乡路，逢人欲话疑非情。异日扁舟欲重顾，水眩山迷红日暮。

后来图画了非真，作志渊明乃晋人。
曹徽猷生日二首
戴栩（宋代）

天圣阴功天下母，庆源重此毓英豪。
政区贤否澄冰鉴，诗得江山妙线毫。
已使列城歌既醉，可无众口赋崧高。
油幢谁道容湿席，行从君王宴碧桃。
颂古四十四首
释师范（宋代）

大匠不巧，大儒不学。
动辄中方圆，举皆成礼乐。
堪笑乡村卖卜人，徒劳鑽破乌龟壳。
寓浯江识老魏秀才
丘葵（宋代）

衡茅萧索泣寒虫，独自吟诗句未工。
败叶能令沟水黑，乱云不放夕阳红。
半生辛苦空儒服，一岁蹉跎又朔风。
不意穷乡有奇事，暮年得拜鹿门翁。
过燕都故宫
揭轨（明代）

八月金舆度玉关，芙蓉零落后庭闲。
西宫无复羊车过，南苑犹疑凤吹还。
承露金盘留海上，广寒琼户琐人间。
翠华此日知何在，黄叶潇潇万岁山。
凌歊台
杨杰（宋代）

大明七年暮冬月，宋武南巡立双阙。銮舆先幸凌歊台，云中箫鼓轰春雷。

六龙一去晓无迹，山花野鸟空相忆。翠羽鸣鞭来不来，景陵芳草年年碧。
天宁晚集
郭印（宋代）

僧寮便坐卧，触目兴何穷。
庭竹留斜日，瓶花怯晚风。
分无依宝社，心已脱尘笼。
回首人间世，枯荣一梦中。
病中即事
赵蕃（宋代）

病态与时关，炎凉仅覆翻。
秋风已吹鬓，沴气尚留根。
比屋均如此，吾生敢自论。
苦嗟诗总废，斗水汲深浑。
送马伯庸御史奉使河西八首 其二
袁桷（元代）

咏歌者谁子？被发号天明。妇死不复悲，失儿谁与耕！

承平五十载，不识战与争。残雪流银液，我泪同其倾。

古云百二险，夸诞生甲兵。孰能转夷途，历劫永清宁。
竞渡棹歌 其四
黄公绍（唐代）

驾灵鼍，驾灵鼍，几年翠舞与珠歌。看到日斜犹未足，涌金门外涌金波。
梁苑歌 其二
王廷相（明代）

黄河东来沙填海，陈留十山几山在。梁王古苑九地深，岁岁龙蛇窟穴改。

我田在苑苑在东，灌园凿井当其中。应门两黄鹤，抱琴双玉童。

行歌曳杖如游龙，前身恐是河上公。君不见七十二帝如旋蓬，惟有尧舜流高风。

人生百年电闪闪，何必希时钓誉攀援日月独为功。

子云草玄恒不调，虞卿著书仍固穷，我怀欲附沙洲鸿。
菩萨蛮（苏堤芙蓉）
高观国（宋代）

红云半压秋波碧。艳妆泣露娇啼色。佳梦入仙城。风流石曼卿。

宫袍呼醉醒。休卷西风锦。明日粉香残。六朝烟水寒。
齐天乐 寒夜，同麦孺博、潘弱海
朱祖谋（清代）

黄昏连树拳鸦噤，江寒笛声不起。拥叶惊波，呼风断角，凄别归起千里。

镫窗自倚。渐冰折吴绵，薄醪慵理。尚有残香，夜深不暖旧心字。

荒鸡空唤倦旅，未应霜霰集，谁整归计。箭水繁声，棂纱淡色，落尽凉蟾无寐。

西楼翠被。怕一夕将愁，玉珰难寄。曙蜡红啼，梦痕持泪洗。
自馀杭至都下终日雨随轿来但微细不能滂沱耳
虞俦（宋代）

小臣安得雨随车，圣主仁心天地如。一念九重先感格，百神效职敢踌躇。
八卦山
蔡德辉（清代）

晓登八卦山，归来读周易。
掩卷一回思，山形尤历历。
江行遇王侍御
黄滔（唐代）

数年分散秦吴隔，暂泊官船浦柳中。新草军书名更重，

久辞山柳业应空。渡头潮落将行客，天际风高未宿鸿。

此日相逢魂合断，赖君身事渐飞冲。
送卫月山归乡
陆文圭（元代）

胪传居第一，科目艳当年。慷慨诛奸佞，从容秉政权。

诸孙今白屋，旧物止青毡。几见黄粱熟，何当铁砚穿。

书声月庑下，灯影雨窗前。学者师王式，时人老伏虔。

不令官济济，空负腹便便。桑葚鸮偏恶，桐花凤可怜。

纵无当食禄，犹有可耕田。卒卒才倾盖，依依愿执鞭。

二翁俱耄矣，一别重凄然。握手出门去，桂花香满船。
飞来览胜 其二
钟万禄（明代）

寺老梁唐树，云疏玉峡岑。本来空去住，幻迹任阿林。

天险窥壶岫，笙簧杂涧音。苍茫思独渺，千古钓台心。
登烽火楼诗
萧纲（南北朝）

耸楼排树出，却堞带江清。陟峰试远望，郁郁尽郊京。

万邑王畿旷，三条绮陌平。亘原横地险，孤屿派流生。

悠悠归棹入，渺渺去帆惊。水烟浮岸起，遥禽逐雾征。
和马粹老四明杂诗聊记里俗耳十首
舒坦（宋代）

百粤喧哗外，三江指顾中。
耕桑遗俗在，草木故城空。
近泽知田美，多鱼验海丰。
由来形势地，越绝控辽东。
十二砺
郑思肖（宋代）

攀断龙髯哭不回，鼎湖仙去下民灾。一身肉痛愁销骨，两脸颜枯瘦入腮。

誓以匹夫纾国难，艰于乱世取人才。屡曾算至难谋处，裂破肺肝天地哀。
曝书
袁说友（宋代）

红日庭初熭，青编手自摩。
乌踆浮竹简，鱼蠹眩阳和。
眼恨频催老，书惭未触多。
相看不相弃，同老故山阿。
山谷守当涂方九日而被谤谪宜州遂作返棹图而系之诗
贯云石（元代）

幅巾兮野服，貌腴兮神肃。孤鶱兮风雅，唾视兮爵禄。

我思古人兮黄山谷，曷为使之六年僰道而九日姑孰也。

其符绍之朋党欤，公则何所于荣辱。
答朱彭州惠茶长句
宋祁（宋代）

芳茗标图旧，灵芽荐味新。
摘侵云崦晓，收尽露腴春。
焙煖烘苍云，罗香弄缥尘。
铛浮汤目遍，瓯涨乳花匀。
和要琼为屑，烹须月取津。
饮萸闻药录，奴酪笑伧人。
雪沫清吟肺，冰甆爽醉唇。
嗅香殊太觕，瘠气定非真。
坐忆丹丘伴，堂思陆纳宾。
由来撤腻鼎，讵合燎劳薪。
得句班条暇，分甘捉麈晨。
二珍同一饷，嘉惠愧良邻。
潮州寄致仕雷大尹
叶元玉（明代）

两年分手各西东，咫尺天涯万里同。有酒也孤秋月白，无诗空对夜灯红。

簿书俗吏尘埃里，恬退高人畎亩中。我爱西山亭子好，也应相伴醉东风。
蓼花
拾遗（宋代）

分红间白汀州晚，拜雨揖风江汉秋。
看谁耐得清霜去，却是芦花先白头。
沧洲白鹭图五首 其四
汪炎昶（宋代）

联拳一足傍菰蒲，照影秋波雪点孤。荷响滴残篷外雨，远应有梦落江湖。
和尉迟赞善病中见寄
徐铉（宋代）

仙郎移病暑天过，却似冥鸿避罻罗。昼梦乍惊风动竹，

夜吟时罻露沾莎。情亲稍喜贫居近，性懒犹嫌上直多。

望苑恩深期勿药，青云岐路未蹉跎。
送保慧大师 其二
释心月（宋代）

少林佛国不再见，台山大会堪凭□。彼何人哉我何人，眨起眉毛宜猛省。
山园杂赋
陆游（宋代）

一日老一日，一年贫一年。
元无肉食相，且作地行仙。
本不营三窟，何须直一钱。
村虚樱笋闹，剩放醉中颠。
登车行
清濋（明代）

擎书使者来海涯，蹑晓迫趣登轮车。高冈碾断赤石骨，长空拂碎红云花。

大声坎坎打天鼓，小声呜呜煎春茶。羲生驭日信可并，阿香撒雨何足誇。

直入九重紫金殿，玉皇对坐倾流霞。霓裳羽衣万变态，龙笙凤管相喧哗。

从容握手问至道，掀髯一笑吾还家。
伯威和章记祥符定交云尔蕃之次韵曾未及此再
赵蕃（宋代）

前贤嗟不及，夫子盖其流。
海内闻诗熟，言间惬意投。
午暄同静闻，暮雪阻高楼。
别似崇晨耳，一年今半休。
不作山王咏，故闻嵇阮流。
龙渊失珍袭，猿木悔穷投。
子句成江阁，余怀限戍楼。
碧云嗟暮合，黄发诵归休。
和何元清韵九绝
王炎（宋代）

觅官安用羡登仙，求富何须愿执鞭。
洙泗从游多达者，箪瓢颜子独称贤。
张安道乐全堂
苏轼（宋代）

列子御风殊不恶，犹被庄生讥数数。
步兵饮酒中散琴，于此得全非至乐。
乐全居士全于天，维摩丈室空翛然。
平生痛饮今不饮，无琴不独琴无弦。
我公天与英雄表，龙章凤姿照鱼鸟。
但令端委坐庙堂，北狄西戎谈笑了。
如今老去苦思归，小字亲书寄我诗。
试问乐全全底事，无全何处更相亏。
野行
白居易（唐代）

草润衫襟重，沙干屐齿轻。仰头听鸟立，信脚望花行。

暇日无公事，衰年有道情。浮生短于梦，梦里莫营营。
天山扶栏铭
左宗棠（清代）

天山三十有二般，伐石贯木树扶栏。谁其化险贻之安，嵩武上将唯桓桓。

利有攸往万口欢，恪靖铭石字龙蟠。戒毋折损毋钻刓，光绪二年六月刊。
春心 其五
曾习经（清代）

不教王令迎桃叶，空见宫人送水云。自信飘零文字海，年年清泪照金尊。
和颜长官百咏 其八 城市
朱继芳（宋代）

芜城怀古最愁人，劫火烧残得此身。舞榭歌台何足道，秦宫汉苑尚流尘。
括苍溪涨
楼钥（宋代）

雨余大溪触山流，气势直欲凌沙洲。
浮梁中分断螮蝀，流沫更沙行蛟虬。
人家嘈嘈避新涨，云稼苒苒添平畴。
渔翁轻生有如此，小艇横绝随飞鸥。
颂一百则
释重顯（宋代）

不向双林寄此身，却于梁土惹埃尘。
当时不得志公老，也是恓恓去国人。
九月望徙坐冬窝 其二
钱时（宋代）

满窗融日育天和，个里还来着到么。多少世间闲落索，老夫情绪只冬窝。
张侍御汾溪六景 其五 南馆书声
张宁（明代）

溪南书馆隔幽林，灯火通宵岁月深。断续晓随鸡唱歇，咿唔寒共漏声沈。

饭牛辞古怀高节，弹铗歌长见苦心。今日青云轩冕贵，还应不负买书金。
偈颂一百零四首
释绍昙（宋代）

乳窦翠峰，何分彼此。
遂府糖霜，口甜心苦。
灭却云门一字宗，断崖飞瀑冤难诉。
寄李次翁
黄庭坚（宋代）

雨断山川明，花深鸟乌乐。枯骨不沾名，古今同一壑。

惟有在世时，聊厚不为薄。南箕与北斗，亲友多离索。

斯文如旧欢，李侯极磊落。颇似元鲁山，用心抚疲弱。

不以民为梯，俯仰无所怍。胸中种妙觉，岁晚期必穫。

然膏夜读书，见圣宜有作。文字寄我来，官邮远飞橐。

世缘心已死，傥得万金药。
冯太学归寿卷
卢龙云（明代）

长铗归来岂为鱼，春晖几望白云居。省亲近得阳城教，遗子难忘邺架书。

旅雁去时催客棹，篱花开处待班裾。人文上国多篇咏，却道南山颂不如。
鄡子值风雨
徐俯（宋代）

重湖浪正起，支川舟不行。急雨夜卧听，颠风昼眠惊。
季春贺门人陈廷瑜新婚 其四
苏继朋（清代）

博议书成命世儒，太平王化起刑于。闺中大有经纶在，肯作登科小快无。
香闺十咏 其六 梅花枕
张玉娘（宋代）

玉肤冰骨独英英，绣向珊瑚照睡屏。疑有暗香生纸帐，罗浮梦断晓魂惊。
寒食前二日对雨
强至（宋代）

红湿花枝软，青涵柳色鲜。
未开新禁火，自起欲晴烟。
坐卧销佳节，招寻忆旧年。
故乡游乐地，心折泛湖船。
武陵春·造物化成虚境界
姬翼（元代）

造物化成虚境界，人我是非丛。蛮触交侵各用功。都在梦魂中。劝饮一杯方外酒，两颊镇长红。醉眼朦胧望碧空。着莫辨西东。
次韵君叙湖上偶作
周紫芝（宋代）

政恐情须我辈钟，画船同载舞衣红。可怜燕子无人管，不忍桃花过眼空。

客睡喜听门剥啄，君诗来送玉丁东。何时却觅孤山路，共吊梅花树下翁。
送徐允伯
陆文圭（元代）

古有淳寂乡，君与陶阮到。
每评伯伦颂，谓腾周公诰。
山间童负伯，台下人拾帽。
短鞭跨砂碣，破毯眠雪窖。
归来四壁立，挟册坐乡校。
悠悠泮宫水，关有芹可芼。
案上方醉吟，室中已饥告。
长缾卧虚檐，破你架空龟。
翠眉方与齐，频颊忽自悼。
愁踏布衾裂，羞拆海图倒。
先生乐陶然，美睡呼不觉。
过士多迂拙，庸见竞嘲噪。
岂知海上鳃，姑隐雾中豹。
岁晚空斋人，杖屡辱相好。
百钱呼伯沽，一榻为君扫。
浩兴忽长歌，衰意亦旁谔。
术杯孤月落，椎壁四灵讪。
明当远竹役，寒雨映客棹。
秋江蒲行深，伫子平安报
白马篇
徐庸（明代）

白马真龙媒惯乘，豪侠子朝游长安。道暮入新礼巾腰，佩吕虔长手把韩。

嫣弹闻鸡随处乐，搏虎何曾惮酒酣。两耳热万里临边，陲功勋未能就归。

来双鬓丝从兹老，丘壑末路空嗟■。
尹楼岩久留华亭
朱南杰（宋代）

风雷昨夜揭窗纱，未信楼岩不忆家。
和靖山头春到了，莫因寻鹤负梅花。
湘江遇盗门记
徐霞客（明代）

十一日，五更复闻雨声，天明渐霁。二十五里，南上钩栏滩，衡南霁滩也，江深流缩，势不甚汹涌。转而西，又五里，为东阳渡，其北岸为琉璃敞，乃桂府烧造之窑也。又西二十里为车江，或作汊江。其北数里外即云母山。乃折而东南行，十里为云集潭，有小山在东岸。已复南转，十里为新塘站，旧有驿，今废。又六里，泊于新塘站上流之对涯。同舟者为衡郡艾行可、石瑶庭。艾为桂府礼生；而石本苏人，居此已三代矣。其时日有余照，而其处止有谷舟二只，遂依之泊。

已而，同上水者又五六舟，亦随泊焉。其涯上本无村落，余念石与前舱所搭徽人俱惯游江湖，而艾又本郡人，其行止余可无参与，乃听其泊。迨暮，月色颇明。余念入春以来尚未见月，及入舟前晚，则潇湘夜雨，此夕则湘浦月明，两夕之间，各擅一胜，为之跃然。已而忽闻岸上涯边有啼号声，若幼童，又若妇女，更余不止。众舟寂然，皆不敢问。余闻之不能寐，枕上方作怜之，有“箫管孤舟悲赤壁，琵琶两袖湿青衫”之句，又有“滩惊回雁天方一，月叫杜鹃更已三”等句。然亦止虑有诈局，俟怜而纳之，即有尾其后以挟诈者，不虞其为盗也。迨二鼓，静闻心不能忍，因小解涉水登岸，静闻戒律甚严，一吐一解，必俟登涯，不入于水。

呼而诘之，则童子也，年十四五，尚未受全发，诡言出王阉之门，年甫十二，王善酗酒，操大杖，故欲走避。静闻劝其归，且厚抚之，彼竟卧涯侧。比静闻登舟未久，则群盗喊杀入舟，火炬刀剑交丛而下。余时未寐，急从卧板下取匣中游资移之，越艾舱，欲从舟尾赴水。而舟尾贼方挥剑斫尾门，不得出，乃力掀篷隙，莽投之江中，复走卧处，觅衣披之。静闻、顾仆与艾、石主仆，或赤身，或拥被，俱逼聚一处。贼前从中舱，后破后门，前后刀戟乱戳，无不以赤体受之者。余念必为盗执，所持䌷衣不便，乃并弃之，各跪而请命。贼戳不已，遂一涌掀篷入水。

入水余最后，足为竹纤所绊，竟同篷倒翻而下，霁先及江底，耳鼻灌水一口，急踊而起。幸水浅，止及腰，乃逆流行江中，得邻舟间避而至，遂跃入其中。时水浸寒甚，邻客以舟人被盖余，而卧其舟，溯流而上三四里，泊于香炉山，盖已隔江矣。还望所劫舟，火光赫然，群盗齐喊一声为号而去。已而同泊诸舟俱移泊而来，有言南京相公身被四创者，余闻之，暗笑其言之妄。且幸乱刃交戟之下，赤身其间，独一创不及，此实天幸。惟静闻、顾奴不知其处，然亦以为一滚入水，得免虎口，资囊可无计矣。但张侯宗琏所著《南程续记》一帙，乃其手笔，其家珍藏二百余年，而一入余手，遂罹此厄，能不抚膺！其时舟人父子亦俱被戳，哀号于邻舟。他舟又有石瑶庭及艾仆与顾仆，俱为盗戳，赤身而来，与余同被卧，始知所谓被四创者，乃余仆也。前舱五徽人，俱木客，亦有二人在邻舟，其三人不知何处。而余舱尚不见静闻，后舱则艾行可与其友曾姓者亦无问处。余时卧稠人中，顾仆呻吟甚，余念行囊虽焚劫无遗，而所投匣资或在江底可觅。但恐天明为见者取去，欲昧爽即行，而身无寸丝，何以就岸。是晚初月甚明，及盗至，已阴云四布，迨晓，雨复霏霏。

十二日，邻舟客戴姓者，甚怜余，从身分里衣、单裤各一以畀余。余周身无一物，摸髻中犹存银耳挖一事，余素不用髻簪，此行至吴门，念二十年前从闽返钱塘江浒，腰缠已尽，得髻中簪一枝，夹其半酬饭，以其半觅舆，乃达昭庆金心月房。此行因换耳挖一事，一以绾发，一以备不时之需。及此堕江，幸有此物，发得不散。艾行可披发而行，遂至不救。一物虽微，亦天也。遂以酬之，匆匆问其姓名而别。时顾仆赤身无蔽，余乃以所畀裤与之，而自著其里衣，然仅及腰而止。旁舟子又以衲一幅畀予，用蔽其前，乃登涯。

涯犹在湘之北东岸，乃循岸北行。时同登者余及顾仆、石与艾仆并二徽客，共六人一行，俱若囚鬼。晓风砭骨，砂砾裂足，行不能前，止不能已。四里，天渐明，望所焚劫舟在隔江，上下诸舟，见诸人形状，俱不肯渡，哀号再三，无有信者。艾仆隔江呼其主，余隔江呼静闻，徽人亦呼其侣，各各相呼，无一能应。已而闻有呼予者，予知为静闻也，心窃喜曰：“吾三人俱生矣。”亟欲与静闻遇。

隔江土人以舟来渡余，及焚舟，望见静闻，益喜甚。于是入水而行，先觅所投竹匣。静闻望而问其故，遥谓余曰：“匣在此，匣中之资已乌有矣。手摹《禹碑》及《衡州统志》犹未沾濡也。”及登岸，见静闻焚舟中衣被竹笈犹救数件，守之沙岸之侧，怜予寒，急脱身衣以衣予。复救得余一裤一袜，俱火伤水湿，乃益取焚余炽火以炙之。其时徽客五人俱在，艾氏四人，二友一仆虽伤亦在，独艾行可竟无踪迹。其友、仆乞土人分舟沿流捱觅，余辈炙衣沙上，以候其音。时饥甚，锅具焚没无余，静闻没水取得一铁铫，复没水取湿米，先取干米数斗，俱为艾仆取去。煮粥遍食诸难者，而后自食。迨下午，不得艾消息，徽人先附舟返衡，余同石、曾、艾仆亦得土人舟同还衡州。余意犹妄意艾先归也。土舟颇大，而操者一人，虽顺流行，不能达二十余里，至汊江已薄暮。二十里至东阳渡，已深夜。时月色再阴，乘月行三十里，抵铁楼门，已五鼓矣。艾使先返，问艾竟杳然也。

先是，静闻见余辈赤身下水，彼念经笈在篷侧，遂留，舍命乞哀，贼为之置经。及破余竹撞，见撞中俱书，悉倾弃舟底。静闻复哀求拾取，仍置破撞中，盗亦不禁。撞中乃《一统志》诸书，及文湛持、黄石斋、钱牧斋与余诸手柬，并余自著日记诸游稿。惟与刘愚公书稿失去。继开余皮厢，见中有尺头，即阖置袋中携去。此厢中有眉公与丽江木公叙稿，及弘辨、安仁诸书，与苍梧道顾东曙辈家书共数十通，又有张公宗琏所著《南程续记》，乃宣德初张侯特使广东时手书，其族人珍藏二百余年，予苦求得之。外以庄定山、陈白沙字裹之，亦置书中。静闻不及知，亦不暇乞，俱为携去，不知弃置何所，真可惜也。又取余皮挂厢，中有家藏《晴山帖》六本，铁针、锡瓶、陈用卿壶，俱重物，盗入手不开，亟取袋中。破予大笥，取果饼俱投舡底，而曹能始《名胜志》三本、《云南志》四本及《徐霞客游记》合刻十本，俱焚讫。其艾舱诸物，亦多焚弃。独石瑶庭一竹笈竟未开。贼濒行，辄放火后舱。时静闻正留其侧，俟其去，即为扑灭，而余舱口亦火起，静闻复入江取水浇之。贼闻水声，以为有人也，及见静闻，戳两创而去，而火已不可救。时诸舟俱遥避，而两谷舟犹在，呼之，彼反移远。静闻乃入江取所堕篷作筏，亟携经笈并余烬余诸物，渡至谷舟；冒火再入取艾衣、被、书、米及石瑶庭竹笈，又置篷上，再渡谷舟；及第三次，则舟已沉矣。静闻从水底取得湿衣三、四件，仍渡谷舟，而谷（舟）乘黑暗匿纳衣等物，止存布衣布被而已。静闻乃重移置沙上，谷舟亦开去。及守余辈渡江，石与艾仆见所救物，悉各认去。静闻因谓石曰：“悉是君物乎？”石遂大诟静闻，谓：“众人疑尔登涯引盗。谓讯哭童也。汝真不良，欲掩我之箧。”不知静闻为彼冒刃、冒寒、冒火、冒水，夺护此箧，以待主者，彼不为德，而后诟之。盗犹怜僧，彼更胜盗哉矣，人之无良如此！

十三日，昧爽登涯，计无所之。思金祥甫为他乡故知，投之或可强留。候铁楼门开，乃入。急趋祥甫寓，告以遇盗始末，祥甫怆然。初欲假数十金于藩府，托祥甫担当，随托祥甫归家取还，而余辈仍了西方大愿。祥甫谓藩府无银可借，询余若归故乡，为别措以备衣装。余念遇难辄返，觅资重来，妻孥必无放行之理，不欲变余去志，仍求祥甫曲济。祥甫唯唯。
过涧歇近（中吕调）
柳永（宋代）

淮楚。旷望极，千里火云烧空，尽日西郊无雨。厌行旅。数幅轻帆旋落，舣棹蒹葭浦。避畏景，两两舟人夜深语。

此际争可，便恁奔名竞利去。九衢尘里，衣冠冒炎暑。回首江乡，月观风亭，水边石上，幸有散发披襟处。
上堵吟
苏轼（宋代）

台上有客吟秋风，悲声萧散飘入空。台边游女来窃听，欲学声同意不同。君悲竟何事？千里金城两稚子。
白马为塞凤为关，山川无人空自闲。我悲亦何苦？江水冬更深，鳊鱼冷难捕。悠悠江上听歌人，不知我意徒悲辛。
金人捧露盘 惜花
王士禄（清代）

惜春花，愁春昼，恼春风。为昼长、风捲花丛。元微已去，星幡谁竖小园东。

楼高台曲，朝来喜、未减芳秾。

蝶儿翻，蜂儿闹，莺儿懒，燕儿慵。料都因、春色匆匆。

绣床抛却，清眸凝损绮窗中。花茵堪籍，还办取、卧紫眠红。
青玉案 闰三月，和家大人原韵
易顺鼎（清代）

人生怎不蛮天住。便春也忘归去。破例东风浑借与。

饧箫得意，去旗增价，一倍江南趣。

慢将首夏清和付。蝶梦翻新踏青处。万艳离魂还有主。

绿添莺界，红销鹃国，赚了梨花雨。
冯小怜
李贺（唐代）

湾头见小怜，请上琵琶弦。破得春风恨，今朝直几钱。

裙垂竹叶带，鬓湿杏花烟。玉冷红丝重，齐宫妾驾鞭。
和微之叹槿花
白居易（唐代）

朝荣殊可惜，暮落实堪嗟。若向花中比，犹应胜眼花。
雁山僧景暹求文记本觉殿
王十朋（宋代）

归来欲效老夫潜，喜见游方旧杜暹。本觉殿成功德满，愧无笔力助庄严。
玄潭古剑歌
苏伯衡（明代）

扁舟昔向玄潭过，闻有古剑留岩阿。
欲观踌躇复不敢，只恐开匣踊跃翻沧波。
此时解后都城里，玉质珠辉那得比。
玄灵外护朱草茎，赤日天中涌湖水。
想当旌阳初铸成，橐籥元气驱六丁。
星象失光彩，白藏储精。
不然长才尺又半，如何照室影凌乱。
神光兔脱飞雪霜，宝气龙腾贯霄汉。
自从斩蛟江水中，浊世余子谁能庸？长伴空山栖遁者，但
见白昼风云从。
迩来阅岁未五十，两度江湖寄踪迹。
瑶台月夜听吹笙，金界晴空逐飞锡。
昔至燕京时太平，今留石城氛祲清。
乃知神物等镇圭，冥漠自有神提携。
由来治忽系出处，非是漂泊东复西。
圣明御九有，妖孽俱授首。
既非假道斩大蛇，何用军中撞玉斗。
明朝且赋归去来，彭蠡扁舟落吾手。
申之以歌曰：我知尔兮为赤虬，上帝有命兮下土留。
为民悍患兮万岁千秋，彭蠡之奥兮蜿蜒所鸠。
尔之归兮径中流，慎勿奋飞兮从尔俦。
使我思尔兮离忧，舞蛟鳄兮与鳝鳅。
出居十六咏·入山林处
方岳（宋代）

穷涂一何恸，多岐一何泣。
指拟世间人，路头从此入。
偈颂二百零五首
释正觉（宋代）

唯只一真心，三缘坐断谁升沉。
遂成十法界，六道轮回自障碍。
遂见一法即如来，方得名为观自在。
见怪遂怪，其怪自坏。
灵从何来，圣亦何在。
拄杖敲时灶堕摧，一片虚明绝中外。
春日西湖寄谢法曹歌
欧阳修（宋代）

西湖春色归， 春水绿于染。
群芳烂不收， 东风落如糁。
参军春思乱如云， 白发题诗愁送春。
遥知湖上一樽酒， 能忆天涯万里人。
万里思春尚有情， 忽逢春至客心惊。
雪消门外千山绿， 花发江边二月晴。
少年把酒逢春色， 今日逢春头已白。
异乡物态与人殊， 惟有东风旧相识。
代书寄剑州普安令周士彦屯田 其二
邵雍（宋代）

二蜀至三吴，中间万里馀。去年方北望，今岁复西驱。

剑阁离天日，秦川限帝都。临风相忆处，能饮一杯无。
沈氏书堂
叶适（宋代）

应与石渠半，又疑金匮存，
晒书天象切，浴砚海光翻。
我老行罢读，君材重细论。
犹言无一字，大道始归根。
和李屯田西湖寻春
宋祁（宋代）

把酒同寻湖畔春，赏心何況更良辰。
留阴岸雨溥红杏，送暖汀风恼绿蘋。
低写卧虹桥齿密，小装文鹢舫头新。
聚星亭上华簪客，即是高阳旧里人。
赠僧行融
李白（唐代）

梁有汤惠休，常从鲍照游。峨眉史怀一，独映陈公出。

卓绝二道史，结交凤与麟。行融亦俊发，吾知有英骨。

海若不隐珠，骊龙吐明月。大海乘虚舟，随波任安流。

赋诗旃檀阁，纵酒鹦鹉洲。待我适东越，相携上白楼。
微凉
寇准（宋代）

高桐深密间幽篁，乳燕声稀夏日长。
独坐水亭风满袖，世间清景是微凉。
送周旭之还苏州
姚范（清代）

江水碧无际，扁舟欸乃迟。花经寒食雨，人负艳阳期。

落日要离墓，春风短簿祠。坐令芳草绿，愁思怨班骓。
白帝泊舟
陆游（宋代）

客路闲无事，津亭爽有余。
峡江春涨减，瀼岸夜灯疏。
老矣孤舟里，依然十载初。
倦游思税驾，更觉爱吾庐。
中和节日步东园三首
杨万里（宋代）

一年佳节又中和，三分春光一巳过。
莫恨峭寒花较晚，留连春色尽从他。
岳池农家
陆游（宋代）

春深农家耕未足，原头叱叱两黄犊，泥融无块水初浑，雨细有痕秧正绿。
绿秧分时风日美，时平未有差科起，买花西舍喜成婚，持酒东邻贺生子。
谁言农家不入时，小姑画得城中眉，一双素手无人识，空村相唤看缫丝。
农家农家乐复乐，不比市朝争夺恶。
宦游所得真几何，我已三年废东作。
入都喜晤诸同人小集絮影轩分赋
吴麟（清代）

芳草残阳百里程，到来顿觉岁时更。敢言陶令还归社，笑说庞时又入城。

小阁风花新意致，故人旗鼓旧纵横。酒阑惆怅瞻明月，落絮窗前雨乍晴。
越中山水
孟郊（唐代）

日觉耳目胜，我来山水州。蓬瀛若仿佛，田野如泛浮。

碧嶂几千若，清泉万馀流。莫穷合沓步，孰尽派别游。

越水净难污，越天阴易收。气鲜无隐物，目视远更周。

举俗媚葱蒨，连冬撷芳柔。菱湖有馀翠，茗圃无荒畴。

赏异忽已远，探奇诚淹留。永言终南色，去矣销人忧。
留别薛仆射（薛平仆射出镇浙西主礼稍薄曾留诗讽之）
平曾（唐代）

梯山航海几崎岖，来谒金陵薛大夫。毛发竖时趋剑戟，

衣冠俨处拜冰壶。诚知两轴非珠玉，深愧三缣恤旅途。

明日过江风景好，不堪回首望勾吴。
李坚甫净居杂题一十三首 其六 画斋
文同（宋代）

试品斋中画，曾无第二流。顽礓与乱筱，应挂在当头。
夏日
宋祁（宋代）

六幕风轻昼刻长，地形卑湿近南方。
人挥羽翣依林樾，绠续金瓶下井床。
云路飞鸢愁跕跕，玉徽流水怨汤汤。
尸官盛府中乾甚，久饮台冰未觉凉。
失题
张本正（明代）

离却山门十八年，双亲慈爱阿娇贤。那堪归路西风急，空染尘埃半世缘。
奉和袭美酒中十咏。酒篘
陆龟蒙（唐代）

山斋酝方熟，野童编近成。持来欢伯内，坐使贤人清。

不待盎中满，旋供花下倾。汪汪日可挹，未羡黄金籝.
答冯广文社日招饮韵
姚燮（清代）

大湖柳初绿，莺语试朝暾。花暗帘生绮，茶香屐到门。

说琴烟梦阔，枕剑石床温。醉且看群化，空山道自尊。
寄汪彦章内翰
李正民（宋代）

文华风采压时流，惠政春温著六州。才向卞山归旧隐，忽寻湘水泛扁舟。

愚溪胜践今亲见，清境西偏几客游。皋壤山林皆可乐，不须重作畔牢愁。
西厢记·长亭送别
王实甫（元代）

（夫人、长老上云）今日送张生赴京，十里长亭，安排下筵席；我和长老先行，不见张生、小姐来到。（旦、末 、红同上）（旦云）今日送张生上朝取应，早是离人伤感，况值那暮秋天气，好烦恼人也呵！“悲欢聚散一杯酒，南北东西万里程。”

[正宫][端正好]碧云天，黄花地，西风紧，北雁南飞。晓来谁染霜林醉？总是离人泪。

[滚绣球]恨相见得迟，怨归去得疾。柳丝长玉骢难系，恨不倩疏林挂住斜晖。马儿迍迍的行，车儿快快的随，却告了相思回避，破题儿又早别离。听得道一声“去也”，松了金钏；遥望见十里长亭，减了玉肌：此恨谁知？

（红云）姐姐今日怎么不打扮？（旦云）你那知我的心里呵！

[叨叨令]见安排着车儿、马儿，不由人熬熬煎煎的气；有甚么心情花儿、靥儿，打扮得娇娇滴滴的媚；准备着被儿、枕儿，只索昏昏沉沉的睡；从今后衫儿、袖儿，都揾做重重叠叠的泪。兀的不闷杀人也么哥?兀的不闷杀人也么哥？久已后书儿、信儿，索与我凄凄惶惶的寄。

（做到）（见夫人科）（夫人云）张生和长老坐，小姐这壁坐，红娘将酒来。张生，你向前来，是自家亲眷，不要回避。俺今日将莺莺与你，到京师休辱末了俺孩儿，挣揣一个状元回来者。（末云）小生托夫人余荫，凭着胸中之才，视官如拾芥耳。（洁云）夫人主见不差，张生不是落后的人。（把酒了，坐）（旦长吁科）

[脱布衫]下西风黄叶纷飞，染寒烟衰草萋迷。酒席上斜签着坐的，蹙愁眉死临侵地。

[小梁州]我见他阁泪汪汪不敢垂,恐怕人知；猛然见了把头低,长吁气,推整素罗衣。

[幺篇]虽然久后成佳配，奈时间怎不悲啼。意似痴，心如醉，昨宵今日，清减了小腰围。

（夫人云）小姐把盏者！（红递酒，旦把盏长吁科，云）请吃酒！

[上小楼]合欢未已，离愁相继。想着俺前暮私情，昨夜成亲，今日别离。我谂知这几日相思滋味，却原来比别离情更增十倍。

[幺篇]年少呵轻远别，情薄呵易弃掷。全不想腿儿相挨，脸儿相偎，手儿相携。你与俺崔相国做女婿，妻荣夫贵，但得一个并头莲，煞强如状元及第。

（夫人云）红娘把盏者！（红把酒了）（旦唱）

[满庭芳]供食太急，须臾对面，顷刻别离。若不是酒席间子母们当回避，有心待与他举案齐眉。虽然是厮守得一时半刻，也合着俺夫妻每共桌而食。眼底空留意，寻思起就里，险化做望夫石。

（红云）姐姐不曾吃早饭，饮一口儿汤水。（旦云）红娘，甚么汤水咽得下！

[快活三]将来的酒共食，尝着似土和泥。假若便是土和泥，也有些土气息，泥滋味。

[朝天子]暖溶溶玉醅，白泠泠似水，多半是相思泪。眼面前茶饭怕不待要吃，恨塞满愁肠胃。“蜗角虚名，蝇头微利”，拆鸳鸯在两下里。一个这壁，一个那壁，一递一声长吁气。

（夫人云）辆起车儿，俺先回去，小姐随后和红娘来。（下）（末辞洁科）（洁云）此一行别无话儿，贫僧准备买登科录看，做亲的茶饭少不得贫僧的。先生在意，鞍马上保重者！“从今经忏无心礼，专听春雷第一声。”（下）（旦唱）

[四边静]霎时间杯盘狼藉，车儿投东，马儿向西，两意徘徊，落日山横翠。知他今宵宿在那里？有梦也难寻觅。

（旦云）张生，此一行得官不得官，疾早便回来。（末云）小生这一去白夺一个状元，正是“青霄有路终须到，金榜无名誓不归”。（旦云）君行别无所赠，口占一绝，为君送行：“弃掷今何在，当时且自亲。还将旧来意，怜取眼前人。”（末云）小姐之意差矣，张珙更敢怜谁？谨赓一绝，以剖寸心：“人生长远别，孰与最关亲？不遇知音者，谁怜长叹人？”（旦唱）

[耍孩儿]淋漓襟袖啼红泪，比司马青衫更湿。伯劳东去燕西飞，未登程先问归期。虽然眼底人千里，且尽生前酒一杯。未饮心先醉，眼中流血，心内成灰。

[五煞]到京师服水土，趁程途节饮食，顺时自保揣身体。荒村雨露宜眠早，野店风霜要起迟！鞍马秋风里，最难调护，最要扶持。

[四煞]这忧愁诉与谁？相思只自知，老天不管人憔悴。泪添九曲黄河溢，恨压三峰华岳低。到晚来闷把西楼倚，见了些夕阳古道，衰柳长堤。

[三煞]笑吟吟一处来，哭啼啼独自归。归家若到罗帏里，昨宵个绣衾香暖留春住，今夜个翠被生寒有梦知。留恋你别无意，见据鞍上马，阁不住泪眼愁眉。

（末云）有甚言语嘱付小生咱？（旦唱）

[二煞]你休忧文齐福不齐，我只怕你停妻再娶妻。休要一春鱼雁无消息！我这里青鸾有信频须寄，你却休“金榜无名誓不归”。此一节君须记：若见了那异乡花草，再休似此处栖迟。

（末云）再谁似小姐？小生又生此念。（旦唱）

[一煞]青山隔送行，疏林不做美，淡烟暮霭相遮蔽。夕阳古道无人语，禾黍秋风听马嘶。我为甚么懒上车儿内，来时甚急，去后何迟？

（红云）夫人去好一会，姐姐，咱家去！（旦唱）

[收尾]四围山色中，一鞭残照里。遍人间烦恼填胸臆，量这些大小车儿如何载得起？

（旦、红下）（末云）仆童赶早行一程儿，早寻个宿处。泪随流水急，愁逐野云飞。（下）
武侯
王令（宋代）

三顾虽然志意深，出非由道此何心。
平时胸腹能多少，且与群儿梁父吟。
渔父·浪花有意千里雪
李煜（五代）

浪花有意千里雪，桃花无言一队春。一壶酒，一竿身，快活如侬有几人。
南岳李道士尽双松轩
宋无（元代）

道士醉卧天柱峰，睥睨石上千年之老松。
松精相感入梦寐，化作苍髯双老龙。
酒肠空洞生鳞角，飞出两龙醉不觉。
须叟霹雳撼五岳，岂隆缩手不敢捉。
神灵顷刻归虚无，壁上但见双松图。
松耶龙耶莫能诘，东梁霖雨藏秃笔。
【越调】柳营曲_太平即事亲
马谦斋（元代）

太平即事
亲凤塔，住龙沙，天下太平无事也。辞却公衙，别了京华，甘分老农家。傲河阳潘岳栽花，郊东门邵平种瓜。庄前栽果木，山下种桑麻。度岁华，活计老生涯。
怀古
曾窨约，细评薄，将业兵功非小可。生死存活，成败消磨，战策属谁多？破西川平定干戈，下南交威镇山河。守玉关班定远，标铜柱马伏波。那两个，今日待如何？
楚汉遗事
楚霸王，汉高皇，龙争虎斗几战场。争弱争强，天丧天亡，成败岂寻常。一个福相催先到咸阳，一个命将衰自刎乌江。江山空寂寞，宫殿久荒凉。君试详，都一枕梦黄粱。
叹世
手自搓，剑频磨，古来丈夫天下多。青镜摩挲，白首蹉跎，失志困衡窝。有声名谁识廉颇？广才学不用萧何。忙忙的逃海滨，急急的隐山阿。今日个，平地起风波。
玩芳亭
刘攽（宋代）

谁与玩芳草，慨然思古人。东风千里目，红蕊一城春。

贺燕自高下，浮云无旧新。南山际沧海，更觉尔为邻。
寄尚干林昌达 其一
陈周（明代）

惜子青山阴，荣亲志尤笃。乔木几多家，孝友谁能复。

羡君孝友人共贤，礼门义路恒周旋。垂帷不下董子志，泣血蚤悟高柴天。

迩来客到文峰下，秀色森森自天泻。飞瀑声中魂欲销，哀猿啼处情堪写。

此行亦作鹿门游，白眼箕踞轻王侯。閒云独树气晻暧，绿萝翠盖风飕飗。

忆昨相逢今几载，结交未尽平生爱。长者车回门巷稀，鬓毛已改丹心在。

祗今明诏徵岩阿，衰麻卸却宁蹉跎。君不见东山谢安久不起，啸傲可奈苍生何。
农家
钟芳（明代）

牛放平芜绿满郊，小池储水灌新苗。夜归醉共妻孥乐，不与陶朱斗富饶。
容南道中二首 其一
李纲（宋代）

路入容南境，风烟自一方。山空云苒苒，春动水茫茫。

紫府丹砂秘，幽村碧树芳。肃然有佳致，作个是炎荒。
洛阳春
陈师道（宋代）

酒到横波娇满。和香喷面。攀花落雨祝东风，诮不借、周郎便。

背立腰肢挪捻。更须回盼。多生不作好因缘。甚只向、尊前见。
觱发寒威淡远空两峰谁镂玉西东后凋颜色分明在便是当年黄绮翁 其五
弘历（清代）

花树烘霞送尾寒，太平鼓吹满长安。春光六月莲为火，九陌通宵燄是兰。
宿宣义池和梦得韵
郑珞（明代）

秋晚过幽亭，烟空楚树青。潮声归别浦，天影动疏星。

野旷萤流火，霜清鹤堕翎。乘桴如有意，东去即沧溟。
四月二十日领客寻龙井前盟以雨阴晴未定不果
魏了翁（宋代）

前期戒宾人，再候苏长公。
晨炊马亦秣，宿载车既董。
飞廉何方来，横出云半空。
便将龙井泉，换却西湖风。
公非閟清境，乃似开其逢。
烟柳夹大堤，豢荷点清穹。
水涵乱云白，露湿钱照红。
不是我辈人，此味谁与同。
神閒等喧寂，意适无西东。
观鱼滋有发，归骑春风中。
采莲曲六首 其一
沈明臣（明代）

生长江南惯采莲，棹歌声里斗婵娟。十三十四年相亚，覆额低眉各可怜。
酬元九侍御赠璧竹鞭长句
刘禹锡（唐代）

碧玉孤根生在林，美人相赠比双金。
初开郢客缄封后，想见巴山冰雪深。
多节本怀端直性，露青犹有岁寒心。
何时策马同归去，关树扶疏敲镫吟。
宣妙寺偶成
卫宗武（宋代）

孤寺萧然寄碧岑，尘无半点到僧门。
风传钟鼓万家县，山绕犁僧十里村。
一榻高眠慨今夕，八窗洞达纳乾坤。
此行梅月孤良觌，雨打寒林晚复昏。
赠刘改之秀才
陆游（宋代）

君居古荆州，醉胆天宇小，尚不拜庞公，况肯依刘表？胸中九渊蛟龙蟠，笔底六月冰雹寒；有时大叫脱乌帻，不怕酒杯如海宽。
放翁七十病欲死，相逢尚能刮眼看。
李广不生楚汉间，封侯万户宜其难！
侄婿郑庭晦与予
赵抃（宋代）

君念亲闱肯暂留，吾居子舍尚优游。逢人为道归迟意，正似江湖不系舟。
白马篇
孔稚珪（南北朝）

白马金具装，横行辽水傍。
问是谁家子，宿卫羽林郎。
文犀六属谁，宝剑七星光。
山虚弓响彻，地迥角声长。
宛河推勇气，陇蜀擅威强。
轮台受降虏，高阙翦名王。
射熊入飞观，校猎下长杨。
英名欺卫、霍，智策蔑平、良。
岛夷时失礼，卉服犯边疆。
〖征〗兵〖集〗蓟北，轻骑出渔阳。
集军随日晕，挑战逐星芒。
阵移龙势动，营开虎翼张。
冲冠入死地，攘臂越金汤。
尘飞战鼓急，风交征旆扬。
转斗平华地，追奔扫带方。
本持身许国，况复武力彰。
会令千载后，流誉满旗常。
效阮公诗
江淹（南北朝）

宵月辉西极。
女圭映东海。
佳丽多异色。
芬葩在奇采。
绮缟非无情。
光阴命谁待。
不与风雨变。
长共山川在。
人道则不然。
渭散随风改。
永遇乐 题章价人铜管感旧图
朱祖谋（清代）

斜日河山，惊风草木，故垒何处。铁戟沙腥，戈船燐闪，肠断征南路。

灵旗甲马，居人指点，犹识当年荒戍。记压城、颓云似墨，乱鸦解道悽苦。

参军老矣，扁舟重舣，书剑萧憀谁与。湘水无情，巫阳有恨，只觅归鸿语。

擎天身手，封侯骨相，都付怒涛东去。问一堤、寒鸦败柳，替人怨否。
枝上小雀
王世贞（明代）

尺鴳栖一枝，粒粟俄已饱。却笑垂天鹏，饥飞何时了。
盗发亚父冢
朱思本（元代）

戏马台前范增冢，英风千载行人竦。冢中宝气腾光芒，识宝贾胡心为动。

筑室潜谋二十年，一朝凿井穿其垄。畚锸才深四十尺，乃有石盘青巃嵷。

四旁牂杙大十围，各施九十森环拱。石穿棺翣更分明，漆光可鉴刚而巩。

斲之不用挥金椎，白骨俨然全顶踵。宝剑未化横苍虬，金玉辉耀气交拥。

贾胡致富须臾间，弃骨沟中宁愧恐。平原无色鼓角悲，山鬼夜号川泽涌。

太守陈公英俊才，慨叹奸偷吾所统。亟呼五百取群盗，械置狴犴见仁勇。

伤哉亚父天下奇，鸿门高会真危机。火龙飞起实天意，拔剑起舞空尔为。

风云变化失隆准，玉斗一碎山河非。如公明义古亦少，发愤乃作彭城归。

六合茫茫汉疆土，厚葬何人诚可嗤。君不见骊山牧竖遗烬酷，不如王孙裸葬良亦足。
明日复雨凉再用韵二首 其二
范成大（宋代）

溅瓦排檐散万丝，颠狂风筱要扶持。恩深到骨吾能报，急赋新凉第一诗。
次韵叔父黄门己丑岁除二首 其二
苏过（宋代）

卒岁优哉乐事全，家庭瑞气郁葱然。椒花颂酒祈新福，腊雪飞葱作有年。

塞马未归人勿叹，黄粱已熟客犹眠。颍滨遗老非虚语，万古巢由不独贤。
雨雪曲
卢照邻（唐代）

虏骑三秋入，关云万里平。
雪似胡沙暗，冰如汉月明。
高阙银为阙，长城玉作城。
节旄零落尽，天子不知名。
挽李丞
洪咨夔（宋代）

笃敬古君子，公平贤大夫。
笔端知已有，券外得心无。
落日摇墙竹，凄风堕井梧。
蓄深施不尽，留与读书符。
句
张湜（宋代）

吴山空对越山明。
寄怀张介侯
朱凤翔（清代）

不见闭门张仲慰，西风杨柳复如丝。秋开霁景天山出，曲唱凉州下里思。

闻道著书疑有癖，那堪薄宦未忘疲。楼头又过南征雁，细雨银镫客梦迟。
与梦立行入长安虚 其一
邹浩（宋代）

恰到长安风色晴，一条石径坦然平。与君曳杖寻虚去，全似仙宫岭下行。
游白下访清凉山半千旧居
吴灏（清代）

半亩山居笔耕勤，江南风日早斜曛。多愁多墨龚柴丈，三百年来独见君。
萤诗
陆龟蒙（唐代）

肖翘虽振羽，戚促尽疑冰。风助流还急，烟遮点渐凝。

不须轻列宿，才可拟孤灯。莫倚隋家事，曾烦下诏征。
初至巴陵与李十二白、裴九同泛洞庭湖三首·其三
贾至（唐代）

江畔枫叶初带霜，渚边菊花亦已黄。
轻舟落日兴不尽，三湘五湖意何长。
同司空文明过坚上人故院（一作过坚上人影堂逢司空曙）
李端（唐代）

我与雷居士，平生事远公。无人知是旧，共到影堂中。
送郑州周司空
杨炯（唐代）

汉国临清渭，京城枕浊河。居人下珠泪，宾御促骊歌。

望极关山远，秋深烟雾多。唯馀三五夕，明月暂经过。
题御史傅实进士画像
柯潜（明代）

扳龙快逐风雷起，敷陈三策天颜喜。黄金殿上拜恩来，自庆遭逢尧舜理。

画桥流水御堤平，垂杨万树皆莺声。白马银鞍光皎皎，踏花归去春风轻。

蓝袍袖带天香暖，一路笙韶杂歌板。道傍观者如堵墙，谓是神仙出瑶馆。

光荣如此世亦稀，过眼繁华难久持。要令勋业满钟鼎，乃是礌落奇男儿。

君不见贞元龙虎榜中多贤俊，天下至今钦仰之。
休日清晓读书多稼亭
杨万里（宋代）

携家守荆溪，匆匆已一暮。
官舍非不佳，怀抱长鲜怡。
若非僮仆病，定复儿女啼。
昔贫叹不饱，今愁岂缘饥。
晨起袖书册，急登亭上嬉。
露痕尚星月，风气无窗扉。
顿觉老病身，不禁絺綌衣。
昨暑何可度，朝凉乃尔奇。
白鸟远如蝶，玄蝉哦似诗。
松色雪我神，荷香冰我脾。
忧乐忽安在，形骸亦俱遗。
稚子不解事，朝餐呼我归。
绝句六十四首
张伯端（宋代）

金翁本是东家子，送向西邻寄体生。
认得唤来归舍养，配将姹女作亲情。
源清庄
陈岩（宋代）

凑入方池一脉泉，泥沙不杂性中天。时时自照清癯影，白露风标是水仙。
五家林四首 其三
张镃（宋代）

草木敷荣怕入秋，霜天却自不穷愁。弹丸都把黄金铸，乱挂枯疏冻树头。
送杨幼澄教授归江西兼寄吴幼清
赵孟頫（元代）

客里相从久，愁中欲别难。此行登仕版，未觉负儒冠。

北度怜江总，东归忆幼安。著书应满屋，妙处共谁看。
寄赠王十将军承俊
杜甫（唐代）

将军胆气雄，臂悬两角弓。缠结青骢马，出入锦城中。

时危未授钺，势屈难为功。宾客满堂上，何人高义同。
山鸡
许浑（唐代）

珍禽暂不扃，飞舞跃前庭。翠网摧金距，雕笼减绣翎。

月圆疑望镜，花暖似依屏。何必旧巢去，山山芳草青。
寂照轩即事二首 其二
程俱（宋代）

面面轩窗草木香，祇园深处寄禅房。山林倒影方池静，鱼鸟忘机白昼长。
过麻子湖遇逆风有作
姚勉（宋代）

世道如斯决意归，此心不怕八风吹。
吾生忠信无休日，天下风波有定时。
菩萨蛮·回文
苏轼（宋代）

落花闲院春衫薄，薄衫春院闲花落。迟日恨依依，依依恨日迟。
梦回莺舌弄，弄舌莺回梦。邮便问人羞，羞人问便邮。
偈颂一百四十二首 其八
释广闻（宋代）

森罗及万象，一法之所印。昼见日，夜见星。松本直，棘本曲，如何是一法。

一冬二冬，叉手当胸。
寿右丞相
冰壶（宋代）

淳佑更兹第二春，顺开黄道对昌辰。
貔貅不动红尘骑，鸿雁于归青野人。
千载龙云符气运，一堂鱼水会精神。
地寒燕谷须钧播，挥手东风造化仁。
和吴秀才二绝
王炎（宋代）

句法洪徐可逼真，摩挲老眼见斯人。
怜渠袖有钓鳌手，要试虹竿欠李绅。
登毗卢阁 其一
田雯（清代）

老柏铁枝盘佛阁，翠微晴色动林皋。人家远抱桑乾曲，山势斜奔碣石高。

槛外天风鸿上下，城边秋水树周遭。凭陵霄汉人声寂，独有禅镫照客袍。
西园新辟昌龄索诗予以其未开尊也戏作数语既饮复用前韵
王十朋（宋代）

阿连好事由来稀，开轩辟圃幽更奇。峰峦罗列富遐览，气象收拾归新诗。

百挺琅玕花数斛，宛似辋川图一幅。朝莫过从有弟兄，长愿歌声无断续。
水调歌头·中秋
米芾（宋代）

砧声送风急，蟠蟀思高秋。我来对景，不学宋玉解悲愁。收拾凄凉兴况，分付尊中醽醁，倍觉不胜幽。自有多情处，明月挂南楼。
怅襟怀，横玉笛，韵悠悠。清时良夜，借我此地倒金瓯。可爱一天风物，遍倚阑干十二，宇宙若萍浮。醉困不知醒，欹枕卧江流。
观物吟
邵雍（宋代）

画工状物，经月经年。
轩鉴照物，立写于前。
鉴之为明，犹或未精。
工出人手，平与不平。
天下之平，莫若于水。
止能照表，不能照里。
表里洞照，其唯圣人。
察言观行，罔或不真。
尽物之性，去已之情。
有德之人，而必有言。
能言之人，未必能行。
九月十一日下昭亭舟中
梅尧臣（宋代）

平生山野性，坐卧爱流水。
适从昭亭来，兴自明河起。
小舟浮轻槎，身入星辰里。
饮牛谁家郎，照鬓谁家子。
隔岸心相望，翻然洲鹊喜。
滩头磷磷石，欲赠畏指毁。
留取自支机，成都无卜士。
山头望江上
韩淲（宋代）

山外涨沙江气黄，天低云日半浮光。閒来已是多归思，更见江蒲过远樯。
花时阻雨不出
邵雍（宋代）

三月洛城春半时，秋千未拆杨花飞。
小车不出闲春泥，乱红翻处流莺啼。
中元日晓登碧落堂，望南北山二首
杨万里（宋代）

米山不知重，近见三两叠。
远者淡不真，眇与天相接。
晨光染红云，正向山外贴。
映出青万层，还与云俱灭。
赠建业契公
孟郊（唐代）

师住青山寺，清华常绕身。虽然到城郭，衣上不栖尘。
孟子·易地皆然
陈普（宋代）

今古无过只一中，随时适变一相通。
圣贤心术无偏倚，事业虽殊道则同。
朝中措·沙堤除道火成城
魏了翁（宋代）

沙堤除道火成城。换得午桥清。寒色般添酒令，野芳抵当鉶羹。寒馨花气，岸容山意，浦思溪情。谁记一时胜引，坐中喜得间平。
登楼
汪炎昶（宋代）

木末孤蝉鸣不休，客子正倦还登楼。
断虹阁尽芳草雨，孤雁点破南云秋。
识头笳声撼落叶，渡口霞影摇轻舟。
浮生扰扰事无限，搔首坐看斜阳收。
次徐𡺀立韵
曾几（宋代）

此身那得作飞仙，魂梦相从但欲眠。极目参辰不相见，论心胶膝未为坚。

别君甲子三千日，问我春秋七十年。久要不忘吾辈事，交情自昔几人全。
寄远
贾岛（唐代）

家住锦水上，身征辽海边。十书九不到，一到忽经年。
游环溪 其二
刘攽（宋代）

漾漾溪流碧照天，荇丝荷叶小如钱。容易白鱼时挂网，插生幽鹭肯回船。
句 其二
冯去非（宋代）

却是后生王介甫，不曾携妓涴东山。
满庭芳·喜镇龙藩
佚名（宋代）

喜镇龙藩，厌调金鼎，薄言衣锦为荣。天生申甫，欣对此良辰。自是神清气爽，风姿潇洒却炎蒸。称觞日，双叶翠蓂，犹未展尧庭。帲幪知有赖，国家柱石，须待扶倾。暂留公燕逸，抚及瓯闽。君念旧人共政，即环召、再秉钧衡。平章了，佑王万岁，齐寿永康宁。
黄雀
黄庭坚（宋代）

牛大垂天且割烹，细微黄雀莫贪生。
头颅虽复行万里，犹和盐梅傅说羹。
鹅鼻铺前桃花
杨万里（宋代）

归来长恐已春迟，恰是东风二月时。
路上桃花亦懽喜，为人浓抹湿燕支。
文献太子挽歌词五首 其三
徐铉（宋代）

出处成交让，经纶有大功。泪碑瓜步北，棠树蒜山东。

百揆方时叙，重离遂不融。故臣偏感咽，曾是叹三穷。
临安长官赵两山约观将军木石镜玲珑水净土寺 其四
释居简（宋代）

觳觫何如款段骑，袜头番著副絇丝。胸中天地无人识，只有桥边白鹭鸶。
书砦居屋壁
梁熙（清代）

阴气昏白日，冻雀噪暮枝。徘徊如有待，纡徐掩户迟。

念昨愁不如，悬席透夜飔。隙月点霜被，病骨冷难支。

断墙集野砾，遂若惬幽私。烧灯拾僵蠹，竹素欣相披。

侧身还怅望，儒术欲何为。土壁摇寒影，萧条十年思。
隐岩陪郑少师夜坐
张乔（唐代）

幸喜陪驺驭，频来向此宵。砚磨清涧石，厨爨白云樵。

竹外村烟细，灯中禁漏遥。衣冠与文理，静语对前朝。
代书
黄庭坚（宋代）

阿熊去我时，秋暑削甘瓜。
离别日月除，莲房倒箭靫。
得书报平安，肥字如栖鸦。
汝才跃炉金，自必为镆鋣。
穷年抱新书，挽条咀春葩。
弄笔不能休，屈宋欲作衙。
屈指推日星，许身上云霞。
安知九天关，虎豹守夜叉。
祝田操豚蹄，持狭所欲奢。
文章六经来，汗漫十牛车。
譬如观沧海，细大极龙虾。
古人以圣学，未肯废百家。
旧山木十围，斋堂绿阴遮。
红稻香盂饭，黄鸡厌食鲑。
摩挲垂腴腹，颇复读书耶。
念汝齿壮矣，无妇助烹茶。
父兄亦怜汝，须儿牧犬豭。
且伐千章木，赠行当马檛。
赢粮果後时，定随八月槎。
觉民在林中，丁丁闻兔罝。
奉身甚和友，干父办咄嗟。
台源吟松籁，先生岸巾纱。
留客醉风月，盘箸供柔嘉。
仍工朱丝弦，洗心拂奇邪。
孤臣发楚调，倾国怨胡笳。
把笔学周鼓，字形锥画沙。
诗书乃宿好，不为蓬生麻。
元明祖师禅，妙手发琵琶。
已无富贵心，鼓吹一池蛙。
天民服农圃，颇复秋敛賒。
下田督未耘，入岭按新畲。
悉力输王赋，至今困生涯。
知命叔山徒，炉香严佛花。
惟思苾刍园，脱冠著袈裟。
起家望两季，佩金蹋朝鞾。
嘉鱼在南国，宗庙荐鱨鲨。
我为万夫长，朝论不齿牙。
剌头簿领中，蚤虱废搔爬。
世累已缠缚，官箴易疵瑕。
何时烟雨里，驱羊入金华。
遣奴迫王事，不暇学惊蛇。
读刘与权壮士歌
吴芾（宋代）

满眼烟尘未息戈，御戎无策奈愁何。
一尊浊酒空庭晚，独自歌君壮士歌。
挽顺庆使君宝章李十三丈二首 其一
程公许（宋代）

东斋嫡子巽岩孙，酝酿诗书气味醇。桃李七州春不尽，松筠一节晚弥新。

恤章峻直宁王宝，治行高推汉吏循。四尺坟前千字诔，清名不与迹俱陈。
和向倅韵
彭龟年（宋代）

今日若驭风，前日如负甑。
乘兴试一出，意到即为胜。
芗林有高人，能识未病证。
谈锋不可遏，勇若春筍迸。
美名戒多取，夫子无太横。
钟期不世出，谁作山水听。
人生具物则，天命我当定。
起居孰非真，寂灭岂是静。
毫厘不密察，天地失其正。
圣学有终始，谟训严于令。
穷理以致知，持敬乃成性。
倘从口耳学，莫救膏肓病。
大本若不立，宁论语未莹。
涂泽欲自妍，何以逃水镜。
送李兄谒扬州帅
王遂（宋代）

天生忠定公，为宋作柱石。
扶日起东南，擎天补西北。
戎和不肯起，国蹙欲日辟。
坐收两河心，可制百年狄。
谁能七十日，有此功赫奕。
汪黄信血指，老桧甘愧色。
云胡张赵间，不使虎而翼。
循环起丁未，运至丁未极。
成书遗后代，曰此寄庵力。
思皇陈了翁，直谏少与匹。
大科得闻孙，不救元符隘。
谠议竟莫伸，嗟哉有何益。
令人读遗事，一饭三叹息。
某昔守樵川，奠俎折群贼。
乌洲聚名胜，花阴满光泽。
通鉴揭纲目，国录为刊刻。
嗟嗟斯文丧，吾道有余脉。
感伤念理乱，同事异今昔。
新从姑苏归，疾病久成癖。
齐云标术阁，鹊桥记归宅。
伟哉子章子，为我得佳客。
母是了翁孙，身为寄庵适。
相求不相值，访我茅山侧，
父昔仕九江，横金悲易箦。
藁葬官路旁，过者为心恻。
指囷与倒廪，纵性何所得。
顾予把钓竿，欲子将焉获。
世岂无忠宣，顾此舟中麦。
题王慰三明经拙好轩诗集四首 其二
何彦升（清代）

鲛螭海表势方张，猿鹤山中悲孔长。蹐厚局高非故我，夷犹天壤有王郎。
题张叔著桂林书院中憩水流觞次郑东园韵
黄仲昭（明代）

桂林风物擅幽奇，此日追随一憩之。水有渊源流易满，杯行结憩到应迟。

莺调簧管来深树，脍切银丝出别池。浮世兹游须尽兴，万牛难挽岁华移。
重阳日鄂城楼送屈突司直
刘长卿（唐代）

登高复送远，惆怅洞庭秋。
风景同前古，云山满上游。
苍苍来暮雨，淼淼逐寒流。
今日关中事，萧何共尔忧。
十月望日买菊一株颇佳 其二
王十朋（宋代）

菊晚不害好，固宜登我堂。书生自头白，奚用泣馨香。
读韩文公驽骥篇因广其说
李覯（宋代）

主人渴良马，仆夫念驽骀。
行迟追易及，力少牵易来。
时闻千里足，百箭攒其怀。
主人虽欲买，众口大悠哉。
题凝清轩三首 其三
童冀（明代）

高轩临曲涧，长夏有馀清。微风洒然至，林木起秋声。

焚香坐清昼，素心澹无营。幸微轩冕累，庶免忧患婴。

于陵乐灌园，沮溺志耦耕。晤言聊自适，谁谓薄浮荣。
东伶齐著力 落花
陆恒（清代）

苦被莺摧，频招燕妒，乃许消停。伶俜瘦损，耐得到春深。

挨遍伶伶雨雨，飘零处、有泪无声。凭谁问、东皇去后，冷落重门。

清露乞慈云，已负了、今生任委轻尘。断肠草色，凄入一痕青。

狼藉残红零乱，鹃声里、偏又黄昏。伤心地，埋愁难觅，填恨难平。
同孟浩然宴赋（一作题壁歌）
王迥（唐代）

屈宋英声今止已，江山继嗣多才子。作者于今尽相似，

聚宴王家其乐矣。共赋新诗发宫徵，书于屋壁彰厥美。
再用前韵赠高缙之三首
陈造（宋代）

晴色与春违，香红不余漂。
出郭纵远目，草长麦齐腰。
诗来慰幽独，吮讽芬兰椒。
招月作三益，庶用娱中宵。
县斋夜坐
喻良能（宋代）

鹜行散尽室如冰，数卷残书一穗灯。
尚有茹荤兼饮酒，不然全似打包僧。
大巅和尚赞
释崇岳（宋代）

赶首座出院，勘三平中箭。
放过韩文公，钩头通一线。
谩道昼夜一百八，也是和盲悖诉瞎。
偈颂四十一首
释普宁（宋代）

腊月八夜眼见鬼，便开大口说道理。
若向衲僧门下过，烂槌一顿无疑矣。
赠唐栖寺僧
周弼（宋代）

山门寂寞唐栖寺，别去闲居又一年。
草暗暮田君雁远，花明春院一僧禅。
云房夕磬浮清雨，水殿寒灯宿细烟。
作得诗成无寄处，几回遥认隔溪船。
盛山十二诗。上士瓶泉（为柳律师置）
韦处厚（唐代）

绠汲岂无井，颠崖贵非浚。愿洒尘垢馀，一雨根茎润。
和刘禹锡主客冬初拜表怀上都故人
姚合（唐代）

九陌喧喧骑吏催，百官拜表禁城开。林疏晓日明红叶，

尘静寒霜覆绿苔。玉佩声微班始定，金函光动按初来。

此时共想朝天客，谢食方从阁里回。
发书画还故山戏书
陆游（宋代）

昨日遣画笥，今日发书簏。
空斋惟一床，窗影乱风竹。
平生钻故纸，夙好老尤笃。
奇哉扫除尽，蝉蜕三万轴。
岂惟息烦心，亦足养病目。
从渠褦襶生，自献公车牍。
日本双刀歌为子存叔赋
王昊（清代）

鸊鹈之膏双干将，灯下拂拭生神光。青蛇赤蛟欲隐跃，忽令四座惊寒霜。

雀环色黄犀靶黑，积铁传来海东国。风胡欧冶知何人，却带千年战场色。

娄城斗气非模糊，雄者不飞雌不呼。床头夜夜肯相守，吾家大阮频摩挲。

男儿意气自奇突，试脱儒衫舞《回鹘》。莫借他人去报仇，尊前且伴封侯骨。
效古诗
范云（南北朝）

寒沙四面平，飞雪千里惊。
风断阴山树，雾失交河城。
朝驱左贤阵，夜薄休屠营。
昔事前军幕，今逐嫖姚兵。
失道刑既重，迟留法未轻。
所赖今天子，汉道日休明。
蜀
徐夤（唐代）

虽倚关张敌万夫，岂胜恩信作良图。能均汉祚三分业，

不负荆州六尺孤。绿水有鱼贤已得，青桑如盖瑞先符。

君王幸是中山后，建国如何号蜀都。
颂古四首
释云贲（宋代）

带雪含霜半倚篱，磺斜影时露仙姿。
前村昨夜春来了，竹屋老僧犹未知。
平津晚望
李纲（宋代）

春入沙阳花满林，七峰倒影碧沈沈。饥鸢掠水盘旋久，戏鸭浮沈演漾深。

风景只添流落恨，烟光遥锁别离心。浙西三月无消息，始信家书抵万金。
轩前菊蕊将绽因书四韵示希哲约九日聚饮于此
欧阳澈（宋代）

菊英装点近芳辰，风掠清香已袭人。端的樊川携玉液，来同靖节赏金尘。

藏阄戏赌杯中物，投辖坚留座上宾。恶客不容污我社，摛云要扫笔锋神。
寄藏叟
胡仲弓（宋代）

版扉常半掩，人静少经过。
禅思夜来得，吟情秋后多。
月高幡影直，风定磬声和。
何日同携手，云山访薜萝。